
1. Lumea de astăzi între moştenirea modernă 
şi provocarea postmodernă 


Primatul raţiunii, emanciparea cunoaşterii ştiinţifice, laicizarea educa- 
ției, separarea sferei private de cea publică, etica autonomiei individuale, 
estetica expresivităţii subiective sunt câteva dintre direcțiile prin care moder- 
nitatea s-a contrapus normelor societăţilor tradiționale. Punând omul în 
centrul viziunii sale despre lume, situând libertatea individului ca principiu 
al noii epoci, modernitatea occidentală a interpretat, prin raționalismul car- 
teziano-iluminist continental, dar şi prin empirismul şi reformismul prag- 
matic specifice modelului cultural britanic, ceea ce provenea din epoci mai 
îndepărtate: ritualurile primitive, mitologia Antichității sau teologia Evului 
Mediu. Bazat pe termeni precum „adevăr”, „raţionalitate”, „contract”, „lege”, 
„obligaţie”, „drept” etc., vocabularul raționalismului iluminist a construit 
filozofia politică modernă şi fundamentele democraţiei liberale. „Cărămizile” 
acestei construcţii au fost o serie de concepţii şi teorii, printre care: realismul 
politic al lui Machiavelli şi Hobbes; libertatea şi toleranța politică la Spinoza; 
teoria fondatoare liberală a lui Locke despre muncă, proprietate şi libertate; 
concepția raționalistă a lui Montesquieu despre „spiritul legilor” şi separarea 
puterilor în stat; apologia contractului social şi a statului constituțional la 
„părinţii fondatori” ai Statelor Unite ale Americii; voința generală şi suve- 
ranitatea poporului la Rousseau; credința fondată empiric a lui David Hume 
şi Adam Smith în convertirea socială a interacțiunii indivizilor ce îşi urmăresc 
propriile interese; principiul universal al dreptului în numele raţiunii univer- 
sale la „metafizicianul liberal” Immanuel Kant; dreptul libertăţii transformat 
în principiu al lumii moderne şi moment al constituției politice de către Hegel; 
teoretizarea de către Tocqueville a relației dintre democraţie şi liberalism; 
concepția lui John Stuart Mill privind maximizarea libertăţii individuale şi 
a toleranței până la limita în care acestea devin periculoase pentru ceilalți 
membri ai comunității. Aceste achiziţii ale filozofiei politice moderne au servit 
ideea eliminării arbitrariului puterii absolute şi au condus la impunerea civili- 
zației burgheze pe baza raționalismului contractualist, a moralităţi indivi- 
dualiste şi a unui normativism cu vocaţie universală. Ca reacţie, pe lângă 

anti-modernitatea conservatoare a cercurilor monarho-absolutiste şi feu- 
dalo-nobiliare, s-a manifestat şi modernitatea politică anticapitalistă, în spe- 
cial, sub forma socialismului revoluționar marxist, care a urmărit emanci- 
parea proletariatului industrial şi transformarea acestuia într-o clasă socială 
condusă de un partid de tip nou, de masă, ce-şi propunea răsturnarea bur- 
gheziei de la putere şi instaurarea „dictaturii proletariatului”. 

În ultimele decenii, însă, spiritul coroziv al post-modernismului a impus 
reexaminarea teoriilor modernităţii politice. Fenomen socio-cultural complex, 
post-modernitatea este o „provocare”, atât pentru teoriile ştiinţifice empi- 
rico-analitice, cât şi pentru teoriile filozofice interpretativ-normative. Viteza 
şi amploarea transformărilor social-politice din epoca post-industrială, noile 
tehnologii, globalizarea mijloacelor de comunicare, creşterea consumului în 
societăţile avansate, preocuparea pentru îmbunătăţirea instituțiilor demo- 
cratice într-un climat multicultural şi tolerant coexistă, pe fondul unor stări 
sfâşiate periodic de crize şi conflicte violente, cu gravele probleme ale sărăciei, 
fanatismului şi fundamentalismului. Într-o lume plină de tensiuni, măcinată 
de contraste şi dezechilibre social-economice şi de confruntarea modelelor 
culturale, teoriile politice au produs, de cele mai multe ori, reacții mai mult 
sau mai puţin adecvate şi, destul de rar, prognoze realiste sau proiecte feza- 
bile. Atât în ipostaza ştiinţifică, cât şi în cea filozofică, teoriile politice au fost 
mai mult speculative şi reactive, şi mai puțin comprehensive şi prospective. 
Modelul reprezentaționalist şi determinist transpus ca atare din ştiinţele na- 
turii în cunoaşterea politică, preeminența pozitivismului, orgoliul raționa- 
lismului şi pretenţia acestuia de a emite numai judecăţi obiective şi soluţii 
infailibile pentru „obiecte” politice considerate previzibile, ambiția fundaţio- 
nalismului de a produce certitudinea absolută au îndepărtat cunoaşterea poli- 
tică de natura sa comunitară, modalitatea relativist- contextualistă şi finali- 
tatea terapeutică. Probabil că această situaţie se explică şi prin „moştenirea 
modernă”, a cărei pretenție de obiectivitate, raționalitate universală şi regle- 
mentare a instituţiilor cele mai bune pentru umanitate a devenit din ce în ce 
mai inoperantă într-o lume erodată de contradicții şi o epistemă dominată de 
antifundaționalismul, failibilismul, contingența, diferențierea şi pluralitatea 
spiritualității post-moderne. 

În aceste condiţii, noile deschideri şi perspective ale cunoaşterii politice 
depind, în mare măsură, de modul în care se raportează diversele tipuri de 
teorii politice de factură filozofică sau ştiinţifică — respectiv teoria întemeierii 
ontologice, teoria interpretativ-normativă, sau cea empirico-analitică —, la 


„moştenirea modernităţii” şi la „provocările post-modernităţii”!. Putem 


' Moştenirea modernă este percepută din perspectiva pragmatismului postmodern al lui 
Richard Rorty, de pildă, drept „tradiția din cultura occidentală care se axează pe ideea de 


NEVOIA DE FILOZOFIA POLITICĂ ÎN LUMEA DE ASTĂZI 21 


aprecia, aşadar, că teoria politică actuală se află la confluența a două tipuri 
de cunoaştere: (neo) pozitivistă, inspirată de universalismul şi determi- 
nismul raționalismului modern, şi hermeneutică, expresie a interogaţiilor, 
redefinirilor şi invențiilor ce frământă spiritualitatea modernităţii târzii. 
În timp ce cunoaşterea pozitivistă şi obiectivantă a servit drept bază de legi- 
timare a sistemelor stabile şi realizării consensului, hermeneutica, înțeleasă 
ca o cercetare a „fenomenului comprehensiunii”, a îndreptat cunoaşterea 
spre înțelegerea pluralității, interpretarea diferenței şi punerea la îndoială 
a „metapovestirilor” care au legitimat sistemul de gândire şi acţiune al mo- 
dernității”. Fie că a fost vorba despre cultivarea raţiunii şi libertăţii, emani- 
ciparea proletariatului, întărirea spiritului naţional, creşterea capitalurilor 
prin economia de piață, sau despre dialectica ideii atotstăpânitoare, spiri- 
tualitatea post-modernă a decretat eşecul metafizicii tradiționale şi al „marilor 
povestiri de legitimare”. Dacă „filozofia pozitivistă a eficienței” s-a bazat pe 
ipoteza determinismului, previzibilitatea evoluţiei sistemelor relativ închise 
şi stabile, ale căror intrări şi ieşiri se aflau într-o stare de echilibru, dez- 
voltarea post-modernă a cunoaşterii se confruntă, în schimb, cu o situație 
politică şi epistemologică diferită, caracterizată prin: imposibilitatea tra- 
tării istoriei ca un curs unitar, absența reperelor de certitudine, efemeritatea 
fenomenelor şi stărilor, criza de identitate şi identificare, imprevizibilitatea 
acțiunilor şi inovaţiilor etc. Această situație nouă, de contestare a funcțio- 
nalității predeterminate a sistemelor şi a ordinii universale a raţiunii, a favo- 
rizat tranziţia de la gândirea „tare” fundaționalistă spre gândirea „slabă” 
hermeneutică. 

În acest context epistemologic inspirat de spiritul post-modern, modelarea 
unor fenomene, precum criza agriculturii şi depopularea satelor, criza ur- 
bană şi delincvența juvenilă, creşterea economică şi poluarea mediului, co- 
lapsul financiar şi instabilitatea politică ş.a., doar prin metodele analitice 
ale logicii disjunctive înseamnă abordarea unor fenomene complexe, indecom- 
pozabile, paradoxale, cu un pronunțat caracter ideologic, prin mijloace cognitive 


căutare a adevărului..., de încercare de a găsi un sens al existenţei prin îndepărtarea de soli- 
daritate spre obiectivitate. Tema centrală a acestei tradiții este ideea de adevăr ce trebuie 
urmărit ca scop în sine, şi nu pentru că e util vreunei persoane ori comunității sale reale sau 
imaginare... Noi suntem moştenitorii acestei tradiţii obiectiviste, centrată pe presupoziţia că 
trebuie să ieşim în afara comunităţii noastre suficient de mult timp pentru a o examina în 
lumina a ceva care o transcede” (R. RORTY, Obiectivitate, relativism şi adevăr. Eseuri filo- 
zofice, I, Univers, Bucureşti 2000, 75-76). Ideea de a găsi un sens al vieţii prin căutarea adevă- 
rului şi obiectivității, şi nu prin raportarea solidară la comunitate, ideea de adevăr ce trebuie 
urmărit ca scop în sine, şi nu pentru că e util vreunei persoane ori comunităţi, se datorează 
aspiraţiei intelectualiste spre universal, originară în filozofia clasică greacă şi antrenată în 
idealismul obiectiv hegelian. 

? Cf. J.F. LYOTARD, Condiţia postmodernă. Raport asupra cunoaşterii, Babel, Bucureşti 1993. 

analitice aplicabile fenomenelor complicate, compozabile şi non-ideologice. 
Acest transfer cognitiv ar însemna, în fond, un reducționism naturalist. Mo- 
delarea complexităţii social- politice nu se poate realiza prin instrumentele 
logicii clasice. Spre deosebire de stilul modern al modelării fenomenelor meca- 
nice, fizico-chimice prin metoda analitică şi logica disjuncţiei (deoarece feno- 
menele naturale şi rezultatele cercetării acestora trebuie separate de inter- 
venția cercetătorului), modelarea sistemică a complexităţii socio-umane face 
apel la modalitățile epistemologice constructiviste şi logica conjuncției, o 
logică a conjuncţiilor inseparabile: subiect-obiect; observator-fenomen; pro- 
ducător-produs; ordine- dezordine-organizare etc. Bazată pe cele trei prin- 
cipii ale logicii clasice (principiul identităţii: A este A; principiul non-contra- 
dicției: B nu poate fi, în acelaşi timp, A şi non A; principiul terțului exclus: 
B poate fi A sau non A), logica disjunctivă este una a identității incontesta- 
bile, a separabilităţii clarificatoare, a refuzului contradicției şi paradoxului. 
Metoda analitică avea nevoie de o logică disjunctivă, deoarece rezultatele 
decupajului trebuiau definitiv distinse şi separate, lipsite de orice ambigui- 
tate şi paradox. Aceasta însemna că, în orizontul epistemologiei clasice şi a 
celei moderne, un operator trebuie să fie complet separat de rezultatul ope- 
raţiei, altfel spus, operatorul nu trebuie să se producă pe sine, nu trebuie să 
fie rezultatul propriei sale operaţii. Este de înțeles, atunci, inadecvarea logicii 
disjunctive în cazul problemelor sociale, indecompozabile prin natura lor. 

In contextul epistemologic al post-modernității, țesătura fenomenelor şi 
proceselor din realitatea socială şi politică poate fi mai bine înțeleasă prin 
noile logici naturale sau non-formale. Acestea sunt logici ale complexităţii 
social-politice, ale inseparabilității agentului, acțiunii şi rezultatelor acesteia; 
ele sunt, totodată, strategii ale ciclurilor auto-organizatoare ale diferitelor 
activităţi sociale. Epistemologia post-modernă induce, aşadar, modelarea sis- 
temică şi comprehensivă, prin care sistemul politic, în calitate de model poli- 
tologic, nu este o analiză descriptivă, o descompunere a complicatului în ele- 
mente simple, ci o manieră analitico-sintetică de interogare a inepuizabilei 
complexități social-politice. Este vorba, mai degrabă, de o inventariere a pro- 
blemelor decât de o descoperire a soluţiilor, de o problematizare decât de o 
soluționare şi, cu atât mai puţin, de o soluționare definitivă. Conştient de 
limitele ideii de sistem social, dar şi de eficacitatea explicativă şi euristică a 
acesteia, Yves Barel — unul dintre cei mai importanţi teoreticieni ai sistemelor 
complexe de la sfârşitul secolului al XX-lea - arăta, într-o manieră specific 
post-modernă, că 


? Cf. A. CARPINSCHI, „Paradigma complexității şi sistemele acțiunii concrete. Coordonate 
epistemologice în analiza sistemică a instituţiilor publice”, în A.-P ILIESCU, ed., Mentalități şi 
instituţii. Carenţe de mentalitate şi înapoiere instituţională în România modernă, Ars Docendi, 
Bucureşti 2002, 319-338. 

ideea de sistem este o problematică în sensul tare sau exact al termenului, adică 
o anumită manieră de a descoperi probleme care nu ar putea fi altfel observate. 
Ea nu are în ea însăşi forța de a găsi o soluţie la aceste probleme. De altfel, soluția 
nu a fost găsită nici de alte curente de gândire, şi tocmai aceasta permite ideii de 
sistem să păstreze o anumită eficacitate în calitate de catalizator al neliniştii teo- 
retice. Problematica ideii de sistem corespunde, se pare, perioadei pe care o trăim, 
de disoluţie a unei anumite logici a ordinii sociale, în condiţiile în care liniamentele 
unei noi logici nu au apărut încă şi în care un vid înghite corpul social“. 


În aceste condiţii, este dificil şi nerealist să vorbim despre existența unei 
teorii generale a politicului ca expresie exclusivă a ştiinţei politice. Putem 
apela, însă, la ideea unităţii în diversitate, idee exprimată prin marea tra- 
diţie a filozofiei înțeleasă ca un permanent exerciţiu al reflexivității umane 
în aspirația spre înțelepciune. Şi mai credem că această aspirație spre înțe- 
lepciune nu poate fi, în lumea modernităţii târzii, decât una a deschiderii şi 
complementarității, căci unitatea gândirii politice în diversitatea formelor 
sale de manifestare se poate realiza doar prin deschiderea acesteia spre viață 
şi dialog constructiv cu ştiinţa, filozofia, religia, arta. 


2. Filozofia — act personal de trăire rațională prin problematizare 


Filozofia nu este o ştiinţă precum fizica, chimia sau biologia, nu este ex- 
presia „propagării universale a studiilor pozitive” care modelează fenomene 
şi procese din realitate şi, printr-o înlănţuire logică de concepte, ipoteze şi 
teorii, oferă explicaţii cât mai apropiate de adevărul obiectiv. Doctrinele 
filozofilor despre natura umană, fundamentele cunoaşterii, ordinea lucru- 
rilor, căutarea dreptăţii, sensul vieţii şi atâtea alte probleme complexe ale 
existenţei se contrazic deseori, nepropunându-şi, de altfel, atragerea susți- 
nerii unanime. Răspunsurile filozofilor nu sunt întotdeauna şi oriunde ade- 
vărate. Ne putem întreba, atunci, care este valoarea filozofiei? Mai merită filo- 
zofia să fie studiată? Filozofia merită să fie studiată, scria Bertrand Russell, 


de dragul întrebărilor înseşi; deoarece aceste întrebări lărgesc concepţia noastră 
asupra a ceea ce este posibil, ne îmbogățesc imaginaţia intelectuală şi diminuează 
siguranța dogmatică ce împiedică mintea să speculeze; însă, mai presus de toate, 
deoarece, prin măreţia universului contemplat de filozofie, mintea este înnobilată 
şi devine capabilă de acea uniune cu universul care este binele supreme. 


Innobilată de pariul cuprinderii raționale a universului şi înțelegerii locului 
omului în lume, filozofia este contemplarea universului fizic şi a lumii umane 


+ Y. BAREL, „L’idee de systeme dans les sciences sociales”, Esprit 1 (1977) 76. 
5 A. COMTE, Discurs asupra spiritului pozitiv, Editura Ştiinţifică, Bucureşti 1999, 114. 
ê B. RUSSELL, Problemele filozofiei, ALL, Bucureşti 1995, 105. 

prin exersarea raţiunii naturale pe calea înțelepciunii. De aceea, ea se con- 
stituie ca o cunoaştere reflexivă şi înglobantă, interpretativă şi critică, ce pre- 
supune o atitudine comprehensivă asupra existenţei şi devenirii lucrurilor. 
Reflecţie izvorâtă din contemplare, uimire, curiozitate, îndoială, filozofia este 
un act personal de trăire rațională prin problematizare, având drept scop 
înțelegerea universului şi a rostului omului în lume. Filozofia este, aşadar, 


o activitate argumentativă, o încercare de a-şi da socoteală sieşi, precum şi al- 
tora, cu argumente şi contra-argumente, de presupoziţiile fundamentale ale gân- 
dirii noastre, ale existenţei şi acțiunilor noastre. Din acest punct de vedere, dez- 
voltarea filozofică nu mai apare ca o activitate determinată de întâmplare, ci ca 
un dialog inteligibil, în care fiecare poziție poate fi înțeleasă ca răspuns la poziţii, 
întrebări sau obiecţii anterioare. Filozofia... nu-l priveşte doar pe filozoful de spe- 
cialitate, ci pe fiecare dintre noi”. 


Nefiind o ştiinţă bazată pe cunoaşterea pozitivă şi obiectivă a realității, ci 
o reflecţie personală asupra cunoaşterii şi o meditaţie asupra vieții, filozofia 
este, totodată, un permanent exercițiu al reflexivității în căutarea înţelep- 
ciunii. Filozofăm, căutăm mereu criterii şi argumente, adevăruri şi sensuri 
din nevoia de a învăța să cunoaştem şi să trăim, înțelegându-ne pe noi şi pe 
ceilalți. Filozofăm din nevoia de a ne distanța de prejudecățile comode şi im- 
presiile superficiale. Problematizăm, cultivăm judecata reflexivă şi critica lu- 
cidă pentru a ne exersa puterea discernământului şi pentru a ne apropia, 
astfel, de o dreaptă măsură a lucrurilor. 


3. Conştiinţa filozofică: deschidere şi complementaritate 


Într-unul dintre aforismele sale, Lucian Blaga afirma că filozofia este be- 
molul vieţii, pentru că adânceşte tonul acesteia cu un semiton, transpunân- 
du-ne, astfel, într-un registru mai grav. Preluând ideea, am putea parafraza: 
conştiinţa filozofică este, la rându-i, „bemolul filozofiei”, deoarece, în com- 
plexa ei calitate psiho-spirituală, aceasta se manifestă printr-o stare de ma- 
ximă luciditate în legătură cu atitudinea față de rostul diverselor demersuri 
ale filozofiei. Conştiinţa filozofică este, „atunci când ia ființă şi acolo unde se 
împlineşte, un produs de supremă veghe a omului... un «ceva» ce rămâne în 
permanență de făcut, iar câtuşi de puţin un «ce» încheiat şi dat o dată pentru 
totdeauna, ca un pretins «canon», ce ar trebui doar să ia act de sine”*. Formă 
a conştiinţei de sine, conştiinţa filozofică este încercarea omului ca ființă raţio- 
nală de a deveni, prin sine (per se), mai înțelept şi comprehensiv. Act personal 
de trăire rațională, conştiinţa filozofică veghează drumul reflexivităţii spre 


7 A. HucH — P UIBCKE, ed., Filozofia în secolul al XX-lea, |, ALL, Bucureşti 2003, 1. 
ê? L. BLAGA, Despre conştiinţa filozofică, Facla, 1974, 172-173. 

măsură şi acceptarea rezonabilă a diferenţei prin asumarea responsabili- 
tății şi a propriilor limite. Contracarând derapajele periculoase, amorale, ale 
„Ştiinţei fără conştiinţă”, pe acelea teziste şi manipulatorii ale ideologiei şi 
propagandei, sau ale fundamentalismului, conştiinţa filozofică se manifestă, 
„în lumina naturală a rațiunii”, antrenând capacitatea de discernământ. 

Provocată de griji şi îngrijorări provenite din afara şi dinlăuntrul ei, ființa 
umană se mobilizează, asumându-şi funcția de îngrijire a sufletului prin gân- 
dire. „Căci — spune Socrate — nu fac nimic altceva decât să colind oraşul, încer- 
când mereu să vă conving, pe tineri şi pe bătrâni, să nu vă îngrijiţi de trup şi 
de bani nici mai mult, nici deopotrivă ca de suflet”*. Dobândirea frumuseţii 
lăuntrice şi a prieteniei celor din afară prin cultivarea valențelor sufleteşti, 
dar şi a unei averi pe măsura înțelepciunii şi a cumpătării, iată mesajul „rugă- 
ciunii filozofului” Socrate la finalul dialogului Phaidros". Cum trebuie să 
trăim conform binelui? Aceasta este întrebarea principală pusă de Socrate 
de-a lungul întregii sale activități filozofice. Omul poate şi trebuie să-şi con- 
ducă viața în sensul binelui. Fiecare dintre noi doreşte să ajungă la ceva 
socotit drept bun. Dacă omul vrea binele, atunci de ce atâta rău în lume şi 
de unde provine acesta? Răul, considera Socrate, provine din faptul că omul 
se înşela în privința binelui. Răul provine din ignoranța şi din insuficiența 
capacităţii noastre de discernământ. E oare această incapacitate omenească 
de a discerne, uneori, binele de rău una de nedepăşit? Poate oare realiza 
omul — s-au întrebat generaţii — transformarea sa lăuntrică spre adevăratul 
bine pe calea filozofiei? Poate omul câştiga liniştea sufletească şi acceptarea 
propriilor limite doar pe calea reflecţiei filozofice? 

Încercând un răspuns în orizontul conştiinţei filozofice, aş spune că există 
filozofii mai optimiste şi mai pesimiste, mai angajate şi mai rezervate. Există, 
de asemenea, şi alte căi de cunoaştere şi raportare la lume: cunoaşterea obiec- 
tivă a realității prin achiziții ştiinţifice, cunoaşterea subiectivă prin creaţie 
artistică şi experiența estetică, cunoaşterea prin credință, revelaţie şi rapor- 
tarea ființei umane la perfecțiunea divină. Prin ştiinţă, cunoaştem cauzele 
şi efectele în lumina rațiunii şi, pe baza acestora, proiectăm şi construim 
tehnologiile ce ne asigură confortul şi binele material. Prin artă, trăim expe- 
riențe estetice şi stări sufleteşti ce ne ajută la înțelegerea propriei noastre 
fiinţe şi a semenilor noştri. Prin cunoaştere şi trăire „în lumina supranaturală 


° PLATON, „Apărarea lui Socrate”, 30b, în Opere, I, Editura Ştiinţifică şi Enciclopedică, 
Bucureşti 1974. 

1 „Socrate: Iubite Pan, şi voi, zeități de aici, câte sunteţi, faceţi să dobândesc frumuseţea 
lăuntrică. Iar dinafara mea să fie toate prietene celor din mine. Fie, apoi, să-l socotesc pe 
înţelept bogat. Şi să am parte de o avere nici mai mare, nici mai mică decât aceea pe care 
numai omul cumpătat poate şi să o poarte, şi să o mâne”, PLATON, Phaidros, 279c, Humanitas, 
Bucureşti 1993. 

a credinţei”, ne raportăm, ca ființe limitate, la referenţialul divin, căci, spune 
Toma de Aquino: „A fost necesar pentru om, spre salvarea sa, să-i fie desco- 
perite, prin revelație divină, cele ce transcend rațiunii umane... A fost necesar, 
deci, ca, pe lângă disciplinele filozofice care sunt cercetate prin rațiune, să 
primească doctrina sfântă prin revelaţie”", căci „nimic nu opreşte ca aceleaşi 
lucruri, despre care disciplinele filozofice tratează în măsura în care sunt cog- 
noscibile prin lumina rațiunii naturale, altă ştiinţă să le trateze după felul 
cum sunt cunoscute prin lumina revelației divine”. Nici neutralitatea imper- 
sonală a ştiinţei în căutarea adevărului obiectiv, nici sensibilitatea trăirii 
estetice prin actul artistic şi nici credința religioasă şi revelaţia persoanei ab- 
solute a lui Dumnezeu nu pot exclude, însă, conştiinţa filozofică a omului ca 
om, interogaţiile şi problematizările acestuia asupra condiţiei intelectuale 
şi morale a filozofului, a meritelor şi limitelor reflecției filozofice. Respin- 
gând orgoliile scientismului, platitudinea lozincardă a propagandei şi ambi- 
țiile fanatismului, conştiinţa filozofică este „fereastra ” deschisă a filozofiei 
spre sine şi, totodată, spre ştiinţă, artă, religie, sub semnul înțelepciunii şi 
măsurii. Prin starea psiho-spirituală a propriei sale conştiinţe, filozofia susține 
omul în încercarea sa temerară de a se apropia de adevăratul bine printr-un 
act în sine moral, act ce angajează ființa umană, căci, pentru a fi moral, tre- 
buie să vrei aceasta cu adevărat. 

Exigenţa conştiinţei filozofice pare cu atât mai actuală astăzi, într-o lume 
aflată în „criza sensului” prin fărâmițarea cunoaşterii, relativizarea valorilor 
şi teribila experiență a răului. Confruntată cu ambiguitățile eclectismului, 
relativismul istoricismului, suficiența scientismului, negativismul dizolvant 
al nihilismului, filozofia nu trebuie să se lase atrasă în situaţia riscantă de a 
abandona problema „naturii lucrurilor”, a angajării morale şi a responsabi- 
lităţii, degradând rațiunea la funcţiile instrumentale şi lipsind-o, astfel, de 
dimensiunea sapiențială, de metafizica şi axiologia deschiderilor spre trans- 
cendență, sens, valoare. Tocmai de aceea, sensibilă la deschidere, diferență, 
dialog şi complementaritate, se manifesta conştiinţa filozofică ca starea de 
veghe a filozofiei, „steaua polară” a acesteia în permanentul şi dificilul exer- 
cițiu pe calea reflexivității şi discernământului. 


4. Filozofia politică sau nevoia de înțelepciune 
în gestionarea binelui public 


Unul dintre puţinele lucruri pe care îl poate face un filozof, arăta Karl 
Popper, 


11 TOMA DE AQUINO, Summa Theologiae. Despre Dumnezeu, Opere I, Partea I, q.1, I, Editura 
Ştiinţifică, Bucureşti 1997, 40. 
12 TOMA DE AQUINO, Summa Theologiae. Despre Dumnezeu, 41. 

este acela de a sesiza o enigmă, o problemă sau un paradox care până atunci nu 
au mai fost văzute de nimeni altcineva. Acest lucru este o reugită mai mare chiar 
decât dezvoltarea respectivei enigme. Filozoful care sesizează şi înțelege primul 
o nouă problemă tulbură lenea şi autocomplezența noastră. El face pentru noi ceea 
ce a făcut Hume pentru Kant: ne trezeşte din „somnul dogmatic”. El deschide un 
nou orizont în fața noastră”. 


Un nou orizont s-a deschis şi exerciţiului reflexiv al filozofiei prin identi- 
ficarea politicului ca dimensiune a condiției umane şi modalitate de organi- 
zare comunitară prin reglementarea raporturilor de putere dintre grupurile 
de interese. Generalizând, putem afirma că nevoia de filozofie politică s-a 
manifestat mereu ca răspuns reflexiv şi examen critic față de provocările cu 
care se confruntă organizarea existenței comunitare a oamenilor. Apreciem 
că, astăzi, filozofia politică, atât în expresia sa esențialist-fundaţionalistă de 
sorginte clasică şi modernă, cât şi în cea antiesențialist-nonfundaţionalistă, 
retorică şi ironistă de factură post-modernă, presupune antrenarea conştiinţei 
filozofice şi a capacităţii de discernământ. 

Între necesitatea ordinii comunitare şi tentaţia libertăţii individuale se 
întinde imperiul politicului, spațiu al organizării şi conducerii societății glo- 
bale prin convertirea violenței fizice în violență simbolică şi arta compro- 
misului rezonabil. Exersată la fel de bine în sfera vieții publice şi a celei pri- 
vate, arta compromisului rezonabil face din întreaga existență umană o „poli- 
tică”. Această politică este, însă, doar partea vizibilă a „imperiului”, fenome- 
nologia acestuia — obiect al diferitelor ştiinţe socio-umane. Existența umană 
este politică. Dar principiul existenței politice este politicul, şi el aparţine filo- 
zofiei, neputând fi obiect de investigaţie al unei ştiinţe pozitive. Politicul este, 
din punct de vedere ontologic, reflecţie în orizontul ființei şi în limitele fiin- 
țării. Dacă politica aparține diversităţii şi contingenţei, pluralităţii intere- 
selor şi ideilor, avatarurilor ființării individului în comunitate, politicul, în 
schimb, semnifică sinteza diversităţii, determinarea, rezonabilitatea şi coe- 
rența în construcţia binelui public, condiția umană în destinul ei comunitar. 
Utilizarea în mod distinct a cuvintelor „politică” şi „politic” nu rezultă, aşa- 
dar, dintr-un joc al nuanţelor terminologice, ci din sesizarea „diferenţei onto- 
logice” dintre „ființare” şi „ființă”, respectiv, „ontic” şi „ontologic”"*. Discursul 
despre politică este, din acest motiv, fie unul ştiinţific, fie o expresie a cunoaş- 
terii comune; discursul despre politic este, în mod necesar, unul filozofic. 

Discursului filozofic nu-i este, însă, unanim recunoscută capacitatea de a 
surprinde substanţa politicului. Hannah Arendt, de pildă, afirma: „Filozofia 


1 K.R. POPPER, „Despre statutul ştiinţei şi al metafizicii”, în Conjecturi şi infirmări. Creş- 
terea cunoaşterii ştiinţifice, Trei, 2001, 243. 

14 A. CARPINSCHI, „Filozofia şi politicul. Schiță topologică — întemeiere ontologică”, în A. 
CARPINSCHI, Deschidere şi sens în gândirea politică, Institutul European, 1995, 23-39. 

şi teologia n-au găsit niciodată un răspuns filozofic valabil la întrebarea: 
Ce este politica? Aceasta pentru că filozofia şi teologia se ocupă întotdeauna 
de om, pentru că toate declaraţiile lor ar fi exacte doar atunci când n-ar exista 
decât un singur om sau numai doi oameni, sau numai oameni identici”'5. Dis- 
cursul filozofic ar fi, în concepția autoarei, unul al identităţii şi ordinii ase- 
mănătorului, al unei presupuse esențe politice a umanului şi al reprezentării 
monoteiste a lui Dumnezeu. În aceste condiţii, 


filozofia are două motive majore de a nu găsi niciodată locul de naştere al politicii. 
Primul este zoon politikon: ca şi cum ar exista în om ceva politic ce ar aparține 
esenței sale. Or, tocmai aici se află dificultatea: omul este apolitic. Politica ia nag- 
tere în spaţiul dintre oameni, deci, în ceva fundamental exterior omului. Politica 
ia naştere în spaţiul intermediar şi se constituie ca relaţie... Al doilea motiv îl con- 
stituie reprezentarea monoteistă a lui Dumnezeu - a acelui Dumnezeu după chipul 
căruia se spune că ar fi fost creat omul. Pornind de aici, doar omul poate exista, 
oamenii nefiind decât o repetare, mai mult sau mai puţin reuşită, a aceluiaşi *. 


Pentru Hannah Arendt, „politica se bazează pe un fapt: pluralitatea umană. 
Dumnezeu a creat omul, dar oamenii sunt un produs uman, terestru, pro- 
dusul naturii umane... Politica tratează despre comunitatea şi reciprocitatea 
unor ființe diferite”. Aşadar, câtă vreme discursul filozofic (ca şi cel teologic 
sau, la limită, cel ştiinţific) se concentrează pe „unul”, „identic” şi „asemă- 
nător”, el n-ar putea surprinde pluralitatea, diversitatea şi reciprocitatea spe- 
cifice politicii". 

Într-adevăr, politica este relaţia construită în spaţiul dintre ființe diferite; 
este acțiune, diversitate şi libertate asumată; pe scurt, este ființarea prin 
cooperare conflictuală a celor diferiţi, în concretul cotidian. Dar chiar şi în 
această diversitate trebuie să existe — susțin filozofii de orientare esenţialistă 
de la Leo Strauss la Julien Freund - un principiu unificator, o substanţă ordo- 
natoare ce dă sens praxis-ului politic, altfel spus, dincolo de fenomenalitatea 
ființării politice se află esenţa fiinţei politicului. Cum filozofiei îi este propriu 
discursul despre ființă, filozofiei politice îi rămâne explorarea ființei politi- 
cului. Căci filozofia politică este, aşa cum remarca şi Leo Strauss, o ramură 
a filozofiei în genere. Filozofia are drept sarcină înlocuirea opiniei despre 
lucruri cu o cunoaştere privind Totul. „Cercetarea cunoaşterii «tuturor lucru- 
rilor» semnifică cercetarea cunoaşterii lui Dumnezeu, a lumii şi a omului, sau, 
mai curând, cercetarea cunoaşterii naturilor tuturor lucrurilor: totalitatea 


'5 H, ARENDT, Qu 'est-ce que la politigue?, Seuil, Paris 1995, 31. 

16 H, ARENDT, Qu'est-ce que la politique?, 33. 

1 H, ARENDT, Qu'est-ce que la politique?, 31. 

'5H. Arendt nu operează explicit distincţia dintre termenii politică şi politic, folosind cu 
predilecție forma feminină, prin care desemnează, în acelaşi timp, practica politică (Politik) 
şi criteriul de judecată, sau categoria politicului (das Politische). 

naturilor, iată «Totul»”"*. Dacă filozofia, în genere, este înțeleasă ca un de- 
mers de căutare a adevărului şi a naturii lucrurilor, dincolo de opinii şi apa- 
renţe, „filozofia politică va fi, deci, tentativa de a înlocui opinia privitoare la 
natura lucrurilor politice printr-o cunoaştere a naturii lucrurilor politice””. 

Observăm că, pentru Leo Strauss, filozofia politică apare, în primul rând, 
ca o ontologie politică. Dar, în acelaşi timp, ea este şi o filozofie morală, căci, 


prin însăşi natura lor, lucrurile politice sunt supuse aprobării şi dezaprobării, 
consimțământului sau respingerii, laudei sau blamului. Ţine de esenţa lor să nu 
fie neutre, ci să manifeste o pretenţie la ascultare, la supunere din partea oame- 
nilor, şi să se expună alegerii şi judecății lor. Nu putem înțelege lucrurile politice 
aşa cum sunt ele, adică drept lucruri politice, dacă nu luăm în serios pretenția 
lor — explicită sau implicită — de a fi judecate în termeni de bine sau de rău, de drep- 
tate sau nedreptate, adică dacă nu le măsurăm după un criteriu oarecare al binelui 
sau al dreptăţii. Pentru a judeca convenabil, trebuie să cunoaştem criteriile veri- 
tabile. Dacă filozofia politică vrea să facă dreptate obiectelor pe care le tratează, 
ea trebuie să tindă din toate forțele la cunoaşterea autentică a acestor criterii. Filo- 
zofia politică este tentativa de a cunoaşte cu adevărat, în acelaşi timp, natura lucru- 
rilor politice şi ordinea politică dreaptă sau bună”. 


Ontologia şi axiologia se împletesc în filozofia politică, pentru că ele se îm- 
pletesc şi în natura umană. Astfel concepută, filozofia politică clasică devine 
modelul cunoaşterii politice, întrucât oferă o deschidere teleologică şi o scală 
axiologică din perspectiva căreia valorile morale pot fi cunoscute şi asimilate, 
ajutând, astfel, la orientarea ştiinţei şi acțiunii politice. 

Spre deosebire de Hannah Arendt, care îi refuză filozofiei politice demersul 
specific ontologic, dar care practică, la rândul său, o reflecţie etico-filozofică 
asupra politicii, Leo Strauss, în polemică cu pozitivismul din ştiinţele sociale, 
construieşte un spațiu al reflecţiei filozofico-politice. Astfel, el afirmă cu cla- 
ritate că filozofia politică este nu numai posibilă, ci şi necesară câtă vreme 
scopul omului de stat este binele comun — scop global a cărui semnificaţie este 
esențialmente controversată. Provocată de nevoia organizării existenței comu- 
nitare a oamenilor, gândirea politică s-a rafinat în timp, o dată cu evoluția 
formelor de guvernare politică. Aşa se explică faptul că, în condițiile demo- 
crației antice ateniene, filozofia politică s-a născut prin efortul teoretic ce-l 
presupunea explicarea ordinii din interiorul statului-cetate (nomos-ul), prin 
ordinea universală (logos-ul) şi afirmarea esenței politice a ființei umane (zoon 
politikon). Apărută ca paradigmă etico-civică vizând gestionarea rațională a 
binelui public sub semnul moralei, filozofia politică şi-a pus mereu problema 


1 L, STRAUSS, Qu'est-ce que la philosophie politique?, Presses Universitaires de France, 
Paris 1992, 17. 

2 L, STRAUSS, Qu'est-ce que la philosophie politique?, 17. 

21 L, STRAUSS, Qu'est-ce que la philosophie politique?, 17-18. 

determinării politicului ca dimensiune a naturii umane şi, implicit, a organi- 
zării societăţii şi a găsirii celei mai bune forme de guvernământ în concor- 
danță cu mersul istoriei. 

Filozofia politică s-a născut în lumea liberă a polis-ului, „loc natural” al unei 
asemenea geneze. Însă, o dată începută ascensiunea cunoaşterii, filozofia poli- 
tică nu a mai putut fi oprită de avatarurile istoriei şi ale politicii. Nici criza 
individului în cosmopolis-ul elenistic, nici absolutismul monarhic sau dera- 
pajele totalitare ale puterii, masificarea societății şi hiper-raționalismul teh- 
nocratic nu au reuşit să stăvilească pasiunea pentru judecata critică asupra 
condiţiei politice a umanului, a scopurilor politicului sau a formelor de guver- 
nământ. Dacă lumea a cunoscut, deopotrivă, dictatura şi democraţia, liber- 
tatea şi sclavia, toleranța şi intoleranţa, filozofia politică a căutat întotdeauna 
distanțarea de patimile preaomenescului şi examinarea lucidă a erorilor isto- 
riei. În contextul praxis-ului, filozofia politică şi-a construit, aşadar, identi- 
tatea prin raportare şi diferențiere față de celelalte forme ale cunoaşterii 
politice — ştiinţifică, teologică, ideologică —, dar şi printr-un continuu efort 
spre deschideri şi sinteze. Evoluând, filozofia politică şi-ar putea îndeplini, 
astfel, rolurile sale practice, despre care John Rawls spunea că ar fi: conceperea 
ordinii sociale pe baza principiilor justiției ca imparţialitate; orientarea edu- 
cativă menită să-i înveţe pe oameni să-şi gândească instituţiile sociale şi poli- 
tice ca expresii ale întregului social; terapia reconcilierii, având în vedere 
calmarea frustrărilor umane în fața vicisitudinilor istoriei şi ale societății, 
precum şi cel de „utopie realistă”, de testare a limitelor posibilităților politi- 
cului în condițiile unui pluralism rezonabil”. Îndeplinirea unor asemenea ro- 
luri presupune „reabilitarea filozofiei practice”, o filozofie a acțiunii, centrată 
pe nevoile umane şi realitățile sociale, o filozofie distanțată de scientism, eti- 
cism şi istoricism. Nedistanţată, însă, de conştiinţa filozofică a deschiderii, 
pluralității şi complementarităţii şi de exercițiul reflexivităţii în căutarea dis- 
cernământului. Din perspectiva acestei deschideri reciproce, a conlucrării 
credinței şi rațiunii, credem că trebuie înțeles şi mesajul Sfântului Părinte 
papa loan Paul al II-lea atunci când afirma că 


reflecţia filozofică poate contribui mult la clarificarea raportului dintre adevăr şi 
viaţă, dintre eveniment şi adevărul doctrinar şi, mai ales, a relaţiei dintre adevărul 
transcendent şi limbajul inteligibil din punct de vedere uman. Reciprocitatea care 
se creează între disciplinele teologice şi rezultatele la care au ajuns diferitele curente 
filozofice poate să exprime, deci, o fecunditate reală în vederea comunicării cre- 
dinţei şi a unei înțelegeri mai profunde a acesteia”. 


2 Cf. J. RAWLS, Justice as Fairness. A Restatement, The Belknap Press of Harvard Univer- 
sity Press, 2001, 1-5. 

23 IOAN PAUL AL II-LEA, Scrisoarea enciclică cu privire la raporturile dintre credinţă şi rațiune 
Fides et ratio, Presa Bună, laşi 1999, 73. 


